Björgunarsveitir á Snæfellsnesi voru kallaðar út nú á ellefta tímanum en bátur með níu manns um borð strandaði við Skoreyjar á Breiðafirði . Skoreyjar eru skammt fyrir austan Stykkishólm . Sunnan strekkingsvindur er á svæðinu og mikill straumur á strandstað sem gerði aðstæður til björgunar erfiðar . Samkvæmt nýjustu fréttum eru aðrir bátar komnir að skipinu og búið er að ná bjarga skipverjum í land . Þeir komust í bát frá Ocean Safari og eru nú komnir til Stykkishólms heilir á húfi . Lögregla tekur nú skýrslu af áhafnarmeðlimum . Búið er að afturkalla aðstoð frá Lífsbjörg í Rifi , en björgunarbátur frá Grundarfirði er á leið á staðinn til aðstoðar björgunarsveitinni í Stykkishólmi . Báturinn sem um ræðir er Þórsnes II SH - 209 , 233 brúttótonna skip og hefur að undanförnu verið á beitukóngsveiðum á Breiðafirði . Samkvæmt upplýsingum frá strandstað er ekki komið gat á skipið en það marrar nú á skeri við Skoreyjar . Fyrir um klukkutíma byrjaði að fjara út .